**Dr. Herpay Imre szobrának avatása**

Kiss László, OEE elnök beszéde - 2021. 09. 07.

Szobrot azoknak állítunk, akikre szívesen gondolunk vissza, emellett a személyét példaként állítjuk a jövő nemzedékek elé.

Dr. Herpay Imre, *alias Góliát* ilyen ember volt, ilyen ember marad az emlékezetünkben is.

Csaknem pontosan 14 esztendeje nincs közöttünk.

(2007. szeptember 4-én hunyt el).

A mai nap ismét róla szól.

Az ünnepségünk üzenete és az emlékét a legméltóbb helyen megidéző szobor, hirdesse az utókornak Dr. Herpay Imre egyedülálló szellemi örökségét!

A magyar erdészet meghatározó alakjának és színes egyéniségének az emlékhelyén állunk. Azok közül való volt, aki a szakterületében elmélyült kutatóként, oktatóként, emellett a magas szintű összefüggéseket világosan átlátó, időtávlatokban gondolkodni tudó intézményvezetőként is nemzetközi szinten tudott alkotni.

Most egykori hallgatójaként – mint az Egyesület elnöke – egyszerre a jelenkori utódjaként emlékezhetek Herpay Imrére.

Azok közé tartozott, akiket *professzorként tiszteltünk.*

*Nagy műveltségű, humánus, ugyanakkor a célkitűzései mellett mindig következetesen kiálló, intelligens humorú, köztiszteletben álló személyiség volt.*

Abban a korszakban is sugárzott belőle a selmeci szellem, amikor ezt reakciósnak bélyegezte és nyíltan üldözte a hatalom. Legendás történetek szólnak arról, hogy konfliktushelyzetekben, dékánként is milyen határozottsággal állt ki a selmeci hagyományokat követő diákság mellett.

*Ugyanezt a szellemiséget követve, minden fórumon Egyetemünk önállóságának megőrzését képviselte.*

Herpay Imre személyiségét, erkölcsiségét a Pécsi Ciszterci Gimnázium nevelő hatása alapozta meg.

Tovább pallérozta Őt a József Nádor Műszaki és Gazdaságtudományi Egyetem Erdőmérnöki Kara Sopronban, ahol 1949-ben szerzett diplomát.

*Még abban az évben belépett az Egyesületbe.*

A Soproni Helyi Csoportban titkári feladatokat vállalt, 1957-ben az Erdőfeltárási Szakosztály alapító tagja volt.

Szakmai, egyetemi és vezetői munkáját elismerve, az OEE 1979-ben elnökének választotta. E tisztséget 11 évig, 1990-ig töltötte be. Ez a szocializmus leáldozó évtizedében empátiát és diplomáciai érzéket igényelt, széles körű elfogadottságot, köztiszteletet feltételezett.

A legnagyobb következetességgel, a saját egészségét sem kímélve védte az erdészszakma becsületét, az ágazat érdekeit, az egyes emberek igazát, becsületét.

Egyesületünk hármas jelszavának, a *Szakértelemnek, Erkölcsnek és Összetartozásnak* eszméjét az élet minden területén hitelesen képviselte.

Formátuma, hitelessége, tisztessége a mai napig kisugárzóan hat az OEE társadalmi tekintélyére.

Jövőbe látó képességének bizonyítéka, hogy az Egyesület mai stratégiája a legtöbb lényeges szempontjában követi az általa, egykor leírtakat.

* + *Kiemelt célja volt, hogy az OEE erős és vonzó legyen.*

A nyilvánosság elé vitte a szakma aggodalmait, fenntartásait.

Ha kellett, bátor következetességgel ütközött az ágazat állami vezetőivel.

Vallotta, hogy:

*„Ha az egyesületben kialakított véleményt fontos kérdésekben figyelmen kívül hagyják, vagy igényt sem tartanak a megismerésére, akkor az erdészetet és a társadalmat fenyegető kár elhárítása érdekében kötelessége az egyesületnek a nyilvánosság elé lépni eltérő véleményével. Más fegyvere nincs. Ha ezt nem teszi, akkor a rossz úton járó vezetés kiszolgálójává válik, osztozik vele a felelősségben és a súlytalanság állapotába kerül.”*

Meghatározó egyénisége volt annak a grémiumnak, akik 1989-ben *állást foglaltak* az erdészet ügyének legfontosabb alapvetéseiről. A dolgozat kiválóan tükrözi Herpay Imre máig érvényes alapelveit.

Ennek része volt, hogy az ágazat élén Sopronban végzett erdőmérnök álljon.

Az állásfoglalásban rögzítették, hogy az erdőgazdálkodás reformját *a tartamosságra* kell alapozni – mely így megfelel az erdő *környezetvédelmi szerepének* is.

Szektorsemleges jogszabályi környezetet, az erdészet specialitásainak eleget tevő eszköz- és szakmai feltételrendszert javasolt.

Ezért, határozottan állást foglalt az erdőtulajdont szétaprózó, a működőképességét ellehetetlenítő erdőprivatizáció ellen.

Mint rögzítette:

*„Az erdővel borított földrészletek adásvételét csak a tulajdoni koncentráció irányába szabad megengedni, illetve kell elősegíteni.”*

Máig érvényes bölcsességei közül most hármat emelnék ki:

* *„Az erdészet jövője négy helyen dől el: a Soproni Egyetem Erdőmérnök Karán, az OEE-ben, a minisztériumban és a tulajdonosoknál. Az első a legfontosabb, önmagában is reményt ad, a második a szakmaszervező, véleményt alakító erő, a harmadiknál van a hatalom, de a legsebezhetőbb, mert ki van szolgáltatva a kicsinyes napi politikai harcoknak. A negyedik helyen említett tulajdonosok viselkedése a birtok nagysága szerint változik, és aszerint, hogy állami vagy magánbirtokról van szó.”*
* *„Az OEE feladata javaslatokat tenni olyan kompromisszumra, amelyben a tartamosság biztosítva van. Ennek betartása érdekében állami támogatás is indokolt. Mindezek megvalósítására két dologban nyújthat az OEE segítséget. Kisebb kötetlen találkozókkal közelebb hozni az embereket, jó közhangulatot kell kialakítani, amelyben a felemelkedésünkhöz elengedhetetlenül szükséges magasabb erkölcsi színvonal megvalósul, és akik nem tisztességes, becsületes munkát végeznek, azokat kiközösíteni.”*
* *„Az erdészet jellegzetességei nagyfokú felelősségtudatot, becsületességet és igazmondást követelnek meg minden dolgozótól. Nem igaz, hogy a cél érdekében fölrúghatjuk az elemi erkölcsi törvényeket, mert ebből a történelem tanulsága szerint mindig romlás és pusztulás származott. Az érdekre — bármilyen érdekre — alapozott gazdálkodás csak az erkölcs korlátai között fogadható el.”*

Elnöki megbízásának letelte után tevékenysége az Egyesületen belül három szakosztály, az Erdőfeltárási, az Erdőhasználati, és a Közjóléti tagjaként teljesedett ki.

**Dr. Herpay Imre professzor, dékán, Bedő- és Vadas Jenő díjas erdőmérnök. Számára legkedvesebb elismerése saját egyetemétől, a „Honoris causa doktori cím” elnyerése volt.**

Pályafutása emlékezetes befejezése a Bernhard-Eduard-Fernow Plakett elnyerése 1990-ben. (Az USA Erdészeti Egyesülete és a Német Erdészeti Egyesület közösen alapította díjat a nemzetközi erdészeti együttműködés fejlesztéséért adományozzák.)

Ő volt az első magyar, aki ezt megkapta.

Szobrának költségeit valódi közadakozásból fedeztük, az adományokat - csatlakozva három évfolyam szoborállító kezdeményezése mellé - az OEE gyűjtötte össze.

Nem halványuló presztízsét az *adakozók hosszú sora* is visszaigazolja.

(100 adakozó)

*Ezúton is köszönjük nagylelkű adományaikat!*

**Tisztelt Hölgyeim és Uraim!**

Kívánom, hogy a megújuló Soproni Egyetem Erdőmérnöki Karának hallgatói, oktatói közül, *Dr. Herpay Imre professzor, alias Góliát* példája nyomán, mind többen a meghatározó személységei lehessenek szakunknak, erősítve a jövőbe vetett hitünket.

**Jó szerencsét! Üdv az Erdésznek! Vivat Academia!**